Eins og sjá má var líf og fjör á mótinu . Fjölmennt var á Lýsuhóli á Snæfellsnesi um helgina þar sem fram fór landsmót bifhjólafólks . Rúmlega 300 bifhjólamenn voru þar samankomnir . Mótið byrjaði á fimmtudagskvöld og stóð fram á sunnudag í mikilli veðurblíðu í Staðarsveitinni . Dagrún Jónsdóttir í landsmótsnefndinni segir að mótið hafi heppnast í alla staði vel , þótt alvarlegt bifhjólaslys í nágrenni mótsstaðar hefði varpað nokkrum skugga á . „ Við komum saman á landsmóti til að skemmta okkur saman og fara í ýmsa leiki , þetta er ekki keppnismót , “ segir Dagrún . Á landsmótinu var margt til skemmtunar þótt „ mótorfákarnir “ væru í aðalhlutverki . Dansleikir , raftaleikur , varðeldur og fleira . Það eru Sniglarnir , mótorhjólasamtök íslenska lýðveldisins , sem sjá um framkvæmd landsmóta bifhjólafólks sem haldin eru til skiptis í landshlutunum .